Kaulan ultraäänitutkimus

Sinulle on varattu kaulan ultraäänitutkimus, jossa tutkitaan kilpirauhanen, sylkirauhaset ja kaulan pinnalliset imusolmukkeet. Tutkimuksessa ei käytetä röntgensäteitä eikä varjoainetta. Samassa yhteydessä voidaan tarvittaessa ottaa näyte ohuella neulalla.

# Tutkimukseen valmistautuminen

Esivalmisteluja ei ole, joten voit syödä, juoda ja ottaa lääkkeesi normaalisti. Ota mukaan tiedot lääkityksestäsi, varsinkin veren hyytymiseen vaikuttavista lääkkeistä.

# Tutkimuksen suorittaminen

Ultraäänitutkimus kestää noin 20 minuuttia. Jos samalla otetaan neulanäyte, tutkimus kestää noin 30 minuuttia.

Röntgenhoitaja valmistelee sinut tutkimukseen ja avustaa röntgenlääkäriä. Röntgenlääkäri tekee tutkimuksen ja antaa lausunnon.

Tutkimuksen ajan olet selällään makuulla (pää hieman taaksepäin taivutettuna ja kaulan alue riisuttuna). Ultraäänikuvan aikaansaamiseksi röntgenlääkäri levittää kaulallesi huoneenlämpöistä, vesiliukoista ultraäänihyytelöä ja liikuttelee ultraäänianturia ihollasi.

Tarvittaessa voidaan röntgenlääkärin harkinnan perusteella ottaa näyte ohuella neulalla. Näytteen ottaminen ohuella neulalla tuntuu pienen piston verran ja yleensä ei tarvita puudutusta. Toimenpide tehdään steriilisti. Näytteenoton jälkeen röntgenhoitaja painaa pistokohtaa (noin 5 min) ja laittaa haavalapun pistopaikan päälle.

# Tutkimuksen jälkeen huomioitavaa

Tutkimuksen jälkeen ei yleensä ole rajoituksia eikä jälkihoitoa. Näytteenoton jälkeen sinun on hyvä välttää tutkimuspäivän ajan ponnistelua.

Haavalapun voit poistaa viimeistään seuraavana aamuna.

Tiedon tutkimuksen ja näytteen tuloksesta saat hoitavalta lääkäriltäsi.

# Yhteystiedot

Mikäli haluat lisätietoja suunnitellusta ultraäänitutkimuksesta, ota yhteyttä arkisin siihen röntgenyksikköön, mistä aikasi on varattu.

**Oulun yliopistollinen sairaala**: puh. 040 5811728

Avohoitotalo G-röntgen: sisäänkäynti G (Kiviharjuntie 9, Oulu), R-kerros.

F-röntgen (ent. Keskusröntgen): sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4, 1. kerros, aula 2.

**Oulaskankaan sairaalan röntgen:** Oulaistenkatu 5, Oulainen. A-ovi, 1. kerros. Puh. 08 3157619

**Raahen sairaalan röntgen**: Rantakatu 4, Raahe, puh. 040 1357970. Pysäköinti Tauno Kiesvaaran väylän P-alueen merkityille paikoille.